3. การประกอบธุรกิจของแต่ละสายผลิตภัณฑ์

1.  ลักษณะของผลิตภัณฑ์

บริษัท มีสายการผลิต 3 สายผลิตภัณฑ์หลัก ได้แก่

- ถุงพลาสติกทั่วไป ผลิตจากเม็ดพลาสติกโพลิเอททีลีนชนิดความหนาแน่นต่ำ

(Low Density Polyethylene – LDPE)

- ถุงบาง ผลิตจากเม็ดพลาสติกโพลิเอททีลีนชนิดความหนาแน่นสูง

(High Density Polyethylene – HDPE)

-   หลอดดูดเครื่องดื่ม ผลิตจากเม็ดพลาสติกโพลิโพรไพลีน

(Poly Propylene - PP)

1.  การตลาด และภาวะการแข่งขัน

ในปี 2551
ที่ผ่านมาราคาน้ำมันในตลาดโลกมีความผันผวนปรับราคาขึ้นลงตามสถานการณ์อยู่ตลอดเวลา
ได้ส่งผลกระทบโดยตรงต่อราคาและการขาดแคลนวัตถุดิบหลักเม็ดพลาสติกที่ใช้ในการผลิต
ทำให้การกำหนดต้นทุนหรือราคาขายต้องมีการปรับเปลี่ยนราคาอยู่ตลอดเวลาเช่นเดียวกัน
รวมทั้งการสั่งซื้อวัตถุดิบต้องมีการวางแผนในเรื่องของปริมาณการสั่งซื้อให้ทันต่อการผลิตและทันต่อการปรับราคาที่ลดลง
ซึ่งส่งผลให้การกำหนดราคาขายที่จะใช้เป็นกลยุทธ์ในการแข่งขันทางการตลาดทำได้ยาก
และมีการแข่งขันด้านราคาที่รุนแรงขึ้น
อันเนื่องมาจากการเพิ่มขึ้นของจำนวนผู้ประกอบการและการเพิ่มกำลังการผลิตทั้งจากคู่แข่งในประเทศและต่างประเทศ
อีกทั้งค่าเงินบาทที่ช่วงต้นปีมีการแข็งค่าขึ้นอย่างต่อเนื่องและแข็งค่ามากที่สุดในรอบหลายปี
แต่ในช่วงไตรมาสที่ 3 ปรับค่าลดลง ไม่มีเสถียรภาพ
ส่งผลให้การกำหนดราคาขายมีปัญหาเช่นเดียวกัน

ความต้องการสินค้าในตลาดมีแนวโน้มเพิ่มมากขึ้น
และในตลาดต่างประเทศจะตระหนักถึงการรักษาสิ่งแวดล้อมที่เกิดจากการใช้ผลิตภัณฑ์พลาสติกประเภทใช้แล้วทิ้งที่สามารถย่อยสลายได้
ซึ่งตรงกับนโยบายของบริษัทที่มุ่งเน้นผลิตผลิตภัณฑ์พลาสติกที่สามารถย่อยสลายได้ด้วยพลังงานแสงอาทิตย์และทางชีวภาพ
อันเป็นโอกาสและเป็นช่องทางธุรกิจที่มีความได้เปรียบ
บริษัทได้กำหนดกลยุทธ์ทางการตลาดในปีต่อไป ดังนี้

-   สร้างและขยายฐานลูกค้าใหม่ให้เพิ่มมากขึ้น

-   สร้างมูลค่าเพิ่มให้กับผลิตภัณฑ์ของบริษัท และสร้างความแตกต่างของสินค้าให้เหนือกว่าคู่แข่งขัน

-   พัฒนาผลิตภัณฑ์และสิ่งบรรจุให้เป็นแบบทันสมัยตามความต้องการของลูกค้าและได้มาตรฐานที่ลูกค้ากำหนด

-   ดำเนินกิจกรรมทางการตลาดและเปิดตลาดในประเทศใหม่ ๆ
    เพื่อเป็นช่องทางการค้าใหม่ของบริษัท

-   ขยายฐานการขายในตลาดปัจจุบันสำหรับสินค้าที่มีราคาดีและมีอัตรากำไรสูงให้มากยิ่งขึ้น

-   มุ่งพัฒนาผลิตภัณฑ์ที่คำนึงถึงการรักษาสิ่งแวดล้อม

ในรอบปี 2551 บริษัทไม่มีลูกค้ารายใหญ่รายใดรายหนึ่งที่มียอดการสั่งซื้อถึงร้อยละ 30
ของมูลค่าการขายรวม และไม่ได้ทำสัญญาการซื้อขายที่ผูกขาดราคาระยะยาวกับลูกค้า
เนื่องจากราคาวัตถุดิบมีการเปลี่ยนแปลงอยู่เสมอ ทำให้ราคาขายต้องเปลี่ยนแปลงตามไปด้วย

1.  การจัดหาวัตถุดิบ

วัตถุดิบหลักที่ใช้ในการผลิตคือเม็ดพลาสติก Polyethylene และ Polypropylene
ในการจัดซื้อวัตถุดิบต้องคำนึงถึงคุณภาพของวัตถุดิบที่ได้มาตรฐานเป็นสำคัญ
และราคาวัตถุดิบก็เป็นปัจจัยสำคัญในการพิจารณาตัดสินใจซื้อ
เนื่องจากราคามีความเคลื่อนไหวตามกลไกของตลาด
บริษัทได้ติดตามราคาทั้งในประเทศและต่างประเทศอย่างต่อเนื่อง
เพื่อให้การสั่งซื้อแต่ละครั้งให้ความมั่นใจได้ว่าสามารถจัดหาวัตถุดิบในราคาที่สมเหตุสมผลกับราคาตลาดในขณะนั้น
ประกอบกับบริษัทได้จัดทำแผนการจัดซื้อให้สอดคล้องกับการหมุนเวียนของวัตถุดิบในคลังสินค้าและให้ทันต่อการใช้งานไม่ให้มีปัญหาเรื่องการขาดแคลนวัตถุดิบ
ในรอบปีที่ผ่านมาบางช่วงเวลาจะมีปัญหาเรื่องการขาดแคลนวัตถุดิบ แต่ด้วยการจัดการของบริษัทฯ
จึงไม่มีปัญหาในเรื่องดังกล่าว

ในปี 2551 บริษัทได้จัดซื้อวัตถุดิบจากแหล่งภายในประเทศและต่างประเทศ
ในสัดส่วนแหล่งภายในประเทศประมาณ 30% กับต่างประเทศประมาณ 70%
บริษัทไม่มีการตกลงซื้อวัตถุดิบจากผู้ขายแหล่งใดแหล่งหนึ่งเป็นการเฉพาะ
จึงไม่มีความเสี่ยงในการจัดหาวัตถุดิบในกรณีที่เกิดการขาดแคลนวัตถุดิบ
บริษัทไม่เคยประสบปัญหาขาดแคลนวัตถุดิบในการผลิต นอกจากนี้ยังจัดหาแหล่งวัตถุดิบใหม่เพิ่มขึ้นด้วย
ในการดำเนินการจัดซื้อได้คำนึงถึงความสัมพันธ์ที่ดีต่อคู่ค้าเพื่อการเจริญเติบโตที่ดีไปพร้อมๆ กัน